52. schôdza NR SR - 9.deň - A. dopoludnia
Dátum: 2026-06-05
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

Vážený kolegovia, keďže vďaka tomu, že nechcete diskutovať, nechcete dovoliť, aby tu bola poriadna diskusia, mám len 11 minút 23 sekúnd, tak budem sa snažiť byť stručný a budem sa snažiť zhutniť tie najzásadnejšie výčitky voči vám ako vládnym poslancom, voči ministrovi spravodlivosti toho času Suskovi a voči celkovo tomu, ako to tu prebieha, ako je to nedôstojné. Kolega zo Smeru, pán Macášek, tu povedal, že za nás sa včera vyjadroval len jeden poslanec za naše hnutie a že jemu sa to asi nepáči, alebo nejak takto definoval, že nebol tu pán Jakab včera, alebo nepočúval, ako minister Susko tu vystupoval. Lenže minister Susko včera, keď mal možnosť, aby sa mu navýšil čas na jeho odpovede, lebo má ten čas obmedzený, a nie, že vy, vládni poslanci, by ste prišli a povedali: „Áno, dávame na schválenie, aby pán minister mal viacej času na vysvetľovanie, na to, aby mohol viac vystupovať.“ Ale opozícia, tu poslankyňa Štefanová vám to musela navrhnúť, tak namiesto toho, aby ste urobili to gesto, že dobre, zahlasujeme za to. Však nech ten minister to obháji. Však asi je nadupaný, asi má tých informácií veľa, asi to bude vedieť tak ľavou zadnou odbiť tu všetkých tých opozičných právnikov, ktorí tu sedia ako poslanci. Tak vy ešte aj zahlasujete proti tomu, aby mal váš minister viac času na vysvetlenie týchto vecí. Pán Macášek, dáva vám to zmysel? Mne to nedáva zmysel. A ja sa pýtam prečo. Prečo nedovolíte vlastnému ministrovi, aby hovoril viac, aby vysvetlil, aby celej odbornej, laickej teda a celej všetkým ľuďom na Slovensku, či odbornej verejnosti alebo laickej, proste vysvetlil, ako to je. A sfúkol by tu všetkých kolegov a my by sme tu boli ticho a šúchali by sme nožičkami. Lenže vy tu zámerne beriete slovo poslancom opozície, zámerne hlasujete za to, aby sa hovorilo menej. A to je z môjho pohľadu nedemokratické, lebo raz, keď si schválim nový rokovací poriadok a stojím si za tým, že tých 37 a pol hodiny je dostatočný čas, tak potom si za tým stojím a držím to. A nie, že vám tu ukáže Richter alebo rozčuľuje sa Gašpar, že tu náhodou sa veľa rozpráva a ukáže vám, aby ste zahlasovali za skrátenie rozpravy, tak vy zahlasujete. Absolútne popierate logiku, absolútne popierate demokraciu a to, čo rozprávate ľuďom na mítingoch pred voľbami. Pani poslankyňa Plevíková tu hovorila o tom, že pán poslanec Jakab nehovoril odborne o tomto zákone, ale on hovoril o forme a nezačula ani trochu, že by odborne sa dotkol tejto témy. A že podľa nej všetci tí advokáti, Advokátska komora, všetky tie odborné inštitúcie sú super, sú spokojní, že perfektne prebehla tá debata s odbornou verejnosťou. No ale ja som si pozrel, pani poslankyňa, doložku vplyvov, ktorú máme k dispozícii. A tam sa píše, že komisia pri Ministerstve hospodárstva, ktorá má na starosti podnikateľské prostredie, sa vyjadrila negatívne, ktorá hovorí o tom, že tam nebola dostatočná diskusia, absentovala tam odborná diskusia, že tam absentujú analýzy vplyvov, ako to bude fungovať, keď sa to schváli. Ja sa pýtam, ako je to možné, že tá komisia pri Ministerstve hospodárstva to tam napísala, a to som si len v rýchlosti prečítal jednu vec z tej doložky vplyvov. Už nehovorím o ďalších. Nehovorím o laickej verejnosti. Pani poslankyňa, neviem, či vy ste právnička, ale nie všetci občania Slovenskej republiky sú právnici a nie všetci boli zapojení do tejto vážnej zmeny tohto Občianskeho zákonníka. Množstvo ľudí, ja vám garantujem, že 99,9 % ľudí na Slovensku ani netuší, čo sa tu teraz v parlamente deje. A vy namiesto toho, aby ste urobili kampaň, aby ste verejnosti predstavili tie zmeny, tie pozitívne veci, ako hovorí Robert Fico, keď vy chcete byť populisti, tak vy viete byť populisti. Už ste mali natáčať videá, všetci tu smeráci, hlasáci, a rozprávať, aké super zmeny prídu s menou Občianskeho zákonníka. Ja som nevidel jedno jediné video, kde by ste prezentovali tie perfektné zmeny, s ktorými prichádza pán minister Susko po 60 rokoch. Ani jedno video. Vidím tu videá, kde potrebujete hádzať špinu na rodinu pána Šimečku. Vidím tu videá, kde sa snažíte hádzať špinu na Igora Matoviča. Vidím tu videá, kde sa snažíte prekryť svoje klamstvá, lži, obhajovať tu obžalovaného podpredsedu parlamentu. Mne to ani hlava neberie, že tu je taký človek. Toto viete natáčať, o tom viete diskutovať, tam viete na sociálnych sieťach byť frajeri, ale jeden poslanec, že by sa z vás postavil a natočil video, aké super veci vy idete zmeniť, zlepšiť, ako sa tu budú mať občania Slovenskej republiky lepšie, lebo tento Občiansky zákonník sa dotkne všetkých občanov Slovenskej republiky, aj vás. Tak tam je ticho. Ale Jakabovi vyčítať, že on si dovolil v prejave nebyť odborný, tak toto hej. Na toto ste chytrí. Ale ja som, pani poslankyňa, pri všetkej úcte, vás nepočul, že by ste tu tiež niečo odborné k tomu povedali. Ale vytýkať Jakabovi, to hej. To prvá tu sa prihlásite. To isté, pán Macášek. Nič odborné, nič, že by ste sa zastali toho Suska. Nič, že by ste povedali: „Ja neviem, aspoň táto dobrá vec sa tam podarila. Toto ideme zmeniť. Za týmto si stojím. Toto sa mi páči, lebo 60 rokov to bolo zlé.“ Nič. Len „a tu Jakab nebol a pán minister aj niečo hovoril a tu len jeden poslanec za vás bol“. Áno, za nás vystupoval človek, ktorý je legislatívec, ktorý je právnik, ktorý vám tu odborne vysvetľoval bod po bode. Ale neodpovede žiadne. A ešte, keď mal aj minister Susko možnosť, tak ten čas si nevyžiadal, respektíve ste mu neschválili. Takže ja sa vrátim opäť k tým trom zásadným otázkam, ktoré som tu už položil pánovi ministrovi Suskovi a dúfam, že aspoň v tej záverečnej reči na to odpovie. Prvá otázka je, že či toto celé, tých 500 strán, tých takmer 2000 paragrafov, pán minister, máte preštudovaných a prečítaných. Či ste tu prišli fakt pripravení a stojíte si za tým a tu to poviete pred všetkými, že áno, mám to preštudované, mám to prečítané. Som na 100 % s tým stotožnený, čo tu teraz predkladám. To je prvá otázka. Druhá otázka, keďže vieme, že vy pri tom chvate a pri tých zákonoch, ktoré tu predkladáte, či už v skrátenom legislatívnom konaní alebo keď nám utnete rozpravu a skrátite ju, vždy tu boli nejaké chyby a vždy ste tie zákony museli opravovať: či vy si stojíte za všetkými chybami, ktoré budú, a keď tie chyby budú, či prijmete politickú zodpovednosť a odstúpite z pozície ministra spravodlivosti. To je druhá otázka, lebo keď si stojíte za tým a viete, že tam žiadne chyby nebudú, v poriadku, beriem to. Ale keď tie chyby budú, tak tu povedzte, že prevezmete politickú zodpovednosť a odstúpite. Keď ste si taký istý, keď potrebujete tu skracovať čas v rozprave, keď nepotrebujú sa vaši ctení kolegovia k tomu vyjadrovať, lebo vy to poviete tak pekne, áno, vydávate 12 a pol hodiny parlamentu, ale realita je aká? Realita je taká, že opozícia využije 6 hodín svojho času a vy sa nezmôžete ale že na nič. Len na to, že sa chytáte nejakých slovíčok a niečo tu budete vytýkať opozičným poslancom. Odborne nula. No a tretia otázka na vás, pán minister Susko, lebo ja si vás pamätám ešte z predchádzajúceho volebného obdobia. Kolegovia tu z Progresívneho Slovenska si nepamätajú, aký to bol etalón odbornosti, ako on sa tu zastával rokovacieho poriadku, ako on sa tu rozčuľoval, keď sa tu, nedajbože, neviem, či raz skrátila rozprava, alebo v skrátenom legislatívnom konaní, keď sme počas covidu, počas kríz potrebovali prijímať dôležité zákony a boli to odôvodnené veci, tak sa tu hádzal o zem, ako si to my dovoľujeme tu v skrátenom legislatívnom konaní prijímať zákony. A tá tretia otázka znie, pán minister Susko? Pýtam… Alebo v skrátenom legislatívnom konaní, keď sme počas covidu, počas kríz potrebovali prijímať dôležité zákony a boli to odôvodnené veci, tak sa tu hádzal o zem, ako si to my dovoľujeme tu v skrátenom legislatívnom konaní prijímať zákony. A tá tretia otázka znie, pán minister Susko? Pýtam sa vás, keby ste boli teraz v opozícii a prišla by tu ministerka Kolíková alebo minister Karas s takýmto obrovským zákonom a skrátili by. Skrátili by vládni poslanci čas. Na 12:00, rozumej 6:00, že či by ste vy boli s tým spokojní a vy by ste boli ticho a povedali by ste áno, je to super, má to tak byť. Na toto mi odpovedzte, pán minister Susko, lebo ja si pamätám iného Suska, keď bol v opozícii. Ja si pamätám iného Suska. A teraz je otázka, či máte dvojníka? Alebo či ste to naozaj vy, alebo či sa vám takto zmenil charakter, keď ste sa dostali na pozíciu ministra spravodlivosti. Ako to je, pán minister? 5 minút, 5 minút na jedného poslanca ste vyhradili. 1 minúta. Občiansky zákonník, ktorý sa mení za 60 rokov, takmer 2000 paragrafov, 4000 pripomienok, 800 pripomienok zásadných nezapracovaných. Komisie, ktoré sú pri ministerstvách, hovoria, že absentoval čas na diskusiu, na odbornú diskusiu. Že chýbali analýzy. Ako to bude fungovať, keď sa to schváli? O laickej verejnosti ani nejdem hovoriť. 99 % ľudí, čo to sleduje, ani netuší, čo tu chcete, s čím ste prišli, čo sa zmení. Pán minister Susko, prečo ste sa zmenili? Čo sa stalo? Lebo ja mám niekedy pocit, že vy ste len taký poštár. Poštár Roberta Fica. Fico nakáže na tlačovke, Fico rozkáže na vláde a ideme očistiť našich kamarátov rýchlo. A ideme tých kajúcnikov zrušiť. Rýchlo, priprav zákon, Boris. Občiansky zákonník, dobre, rýchlo, rýchlo, rýchlo, rýchlo. Nech spravíme z toho parlamentu takú, len proste nech to len tak preletí tým parlamentom. Nedajbože, že by tu ešte nejaký poslanec rozprával k tomu. Toto sa stalo z vás, pán minister. Nie, mne je to veľmi ľúto, lebo ja som vás bral v opozícii za toho človeka. To bol taký terajší Ondro Dostál opozície, si predstavte, že to bol taký Susko, keď bol v opozícii. Strážil tie procesy, strážil to všetko. Teraz ani obraz, ani zvuk. Poštár Boris Susko. Je to na hanbu, pán minister, čo tu predvádzate, ale v poriadku. Neseďte si to so sebou. Ja som zvedavý, ako sa vám ten pomníček časom vyvrbí, lebo ten čas príde a tie chyby prídu a my vám to budeme pripomínať. Čo mám 3 sekundy čas? Koniec.